CELEX: 62010TN0017
Language: mt
Date: 2010-01-19 00:00:00
Title: Kawża T-17/10: Rikors ippreżentat fid- 19 ta’ Jannar 2010 — Steinberg vs Il-Kummissjoni

27.3.2010   
            
            
               MT
            
            
               Il-Ġurnal Uffiċjali tal-Unjoni Ewropea
            
            
               C 80/36
            
         Rikors ippreżentat fid-19 ta’ Jannar 2010 — Steinberg vs Il-Kummissjoni
   (Kawża T-17/10)
   2010/C 80/60
   Lingwa tal-kawża: L-Ingliż
   
      Partijiet
   
   
      Rikorrent: Gerald Steinberg (Ġerusalem, l-Iżrael) (rappreżentant: T. Asserson, avukat)
   
      Konvenuta: Il-Kummissjoni Ewropea
   
      Talbiet tar-rikorrent
   
   
               —
            
            
               tannulla d-deċiżjoni kkontestata;
            
         
               —
            
            
               tiżvela fi żmien ħmistax-il jum id-dokumenti kollha speċifikati fir-rikors;
            
         
               —
            
            
               tiddeċiedi min għandu jħallas l-ispejjeż;
            
         
               —
            
            
               tordna kull miżura oħra li l-Qorti Ġenerali tqis xieraq.
            
         
      Motivi u argumenti prinċipali
   
   Permezz ta’ dan ir-rikors, ir-rikorrent irid jikseb l-annullament tad-deċiżjoni tal-Kummissjoni tal-15 ta’ Mejju 2009, innotifikata lilu fit-22 ta’ Novembru 2009, li ċaħdet parzjalment it-talba tiegħu, skont ir-Regolament Nru 1049/2001 (1), għall-aċċess għad-dokumenti relatati ma’ deċiżjonijiet ta’ finanzjament ta’ għotjiet lil organizzazzjonijiet mhux governattivi Iżraeljani u Palestinjani għall-aħħar tliet snin bħala parti mill-programmi ta’ “Sħubija għall-Paċi” (PfP) u tal-i“Strument Ewropew għad-Demokrazija u d-Drittijiet tal-Bniedem” (EIDHR).
   Ir-rikorrent jinvoka erba’ motivi insostenn tar-rikors tiegħu.
   L-ewwel nett, ir-rikorrenti isostni li, meta l-Kummissjoni ma tatux aċċess għad-dokumenti mitluba, hija aġixxiet bi ksur tal-Artikolu 2 tar-Regolament Nru 1049/2001.
   It-tieni nett, ir-rikorrent isostni li l-Kummissjoni, meta rrifjutat l-aċċess sħiħ għad-dokumenti mitluba, aġixxiet bi ksur tal-Artikolu 4 tar-Regolament Nru 1049/2001, sa fejn it-talba tiegħu ma taqax taħt waħda mill-eċċezzjonijiet previsti f’dan l-artikolu. Barra minn hekk, ir-rikorrent isostni li, anki jekk l-eċċezzjonijiet kienu applikabbli għat-talba tiegħu, quod non, id-dritt għall-aċċess għad-dokumenti mitluba mill-organizzazzjonijiet tas-soċjetà ċivili għandu jitqies li jikkostitwixxi “interess pubbliku akbar li jiġġustifika l-iżvelar.”
   It-tielet nett, ir-rikorrent isostni li peress li l-Kummissjoni ħadet kważi sitt xhur sabiex tirrispondi għall-applikazzjoni konfermatorja tiegħu minkejja l-fatt li r-Regolament Nru 1049/2001 jirrikjedi risposta konfermattiva fi żmien 15-il jum utli mir-reġistrazzjoni tal-applikazzjoni, hija aġixxiet bi ksur tal-Artikolu 7 tar-Regolament Nru 1049/2001.
   Ir-raba’ nett, ir-rikorrent isostni li l-Kummissjoni naqset milli twettaq eżami tat-talba “mill-ewwel” u għaldaqstant aġixxiet bi ksur tal-Artikolu 8 tar-Regolament Nru 1049/2001.
   
      (1)  Regolament (KE) Nru 1049/2001 tal-Parlament Ewropew u tal-Kunsill, tat-30 ta’ Mejju 2001, dwar l-aċċess pubbliku għad-dokumenti tal-Parlament Ewropew, tal-Kunsill u tal-Kummissjoni (ĠU Edizzjoni Speċjali bil-Malti Kapitolu 1, Vol. 3, p. 331)